Belousovová, Anna, poslankyňa NR SR (2010-09-08):
Vážený pán predsedajúci, vážení páni poslanci, panie poslankyne, témou dnešnej mimoriadnej schôdze je návrh skupiny poslancov na odvolanie predsedu Národnej rady Slovenskej republiky pána Sulíka. Na úvod chcem povedať, že nie sme naivní, aby sme si mysleli, že tento návrh snáď prejde. Vládna koalícia je na začiatku svojho obdobia a túžba po moci prehluší hlas svedomia aj logiky, ktorý by vám možno povedal, že pán Sulík nemá čo robiť na poste predsedu Národnej rady, to jest byť jedným z troch najvyšších ústavných činiteľov tejto republiky. Lenže povolebné koaličné počty nepustia. Aby mohol existovať a fungovať váš povolebný koaličný zlepenec, musela SaS prispieť svojimi 22 hlasmi tesnej parlamentnej väčšine aj za cenu, že sa predsedom Národnej rady Slovenskej republiky stane človek absolútne nespôsobilý zastávať túto funkciu. Prečo? Budem hovoriť len o niektorých dôvodoch, pretože je ich strašne veľa. Napriek tomu, ako som povedala, že vieme, že návrh na odvolanie predsedu parlamentu pána Sulíka neprejde, Slovenská národná strana bude hlasovať za jeho odvolanie. Chcem povedať, že nie je to ani výsledok politických nejakých dohôd medzi SMER-om a Slovenskou národnou stranou, pretože žiadne politické rokovania na túto tému neboli, teda na tému odvolania pána Sulíka. Je to možno na škodu, to len tak do našich opozičných radov, napriek tomu Slovenská národná strana bude hlasovať. A prečo teda podporíme tento návrh na odvolanie pána Sulíka? Je to preto, že je zásadný rozdiel – to, čo tu ešte nepadlo – medzi hodnotami, ktoré vyznáva pán Sulík a jeho strana, a hodnotami, ktoré vyznáva Slovenská národná strana a ktoré by mali byť hodnoty ľudské a demokratické. Pokúsim sa aspoň niektoré uviesť poporiadku, i keď možno kuso. Pán Sulík a jeho strana verejne a programovo obhajuje dekriminalizáciu marihuany, ani slovom však nespomenie, že dekriminalizácia drog, ktorú on obhajuje, prispieva ku kriminalizácii spoločnosti a spôsobuje nešťastie a zničené životy mnohých, mnohých ľudí. Pán Sulík a jeho stranícki kolegovia verejne ešte pred voľbami obhajoval prerušenie tehotenstva až do 8. mesiaca života plodu. Nehovorím už o tom, že verejne – a preňho, ako je typické, dostatočne chrapúnsky – dehonestoval aj ženy, ktoré sa postavili na odpor proti týmto jeho programovým ponukám alebo tézam. Pýtam sa, či nie je legalizácia vraždy nevinného a ešte nenarodeného dieťaťa vraždou? A čo na to hovoria kresťania z KDH a SDKÚ? Pretože v názve „kresťansko“ máte. Aké ľudské hodnoty to pán Sulík vyznáva? A prečo to hovorím? Pretože Slovenská republika je štát, v ktorom viac ako 80 % obyvateľov sa hlási ku kresťanstvu, ku kresťanským hodnotám, a ja vám chcem položiť otázku: Ako môže byť na čele parlamentu kresťanského štátu de facto človek, ktorý vyznáva, teda štátu, ktorý vyzná väčšinovo kresťanské hodnoty, človek, ktorý ich programovo neuznáva a popiera? Pán Sulík absolvoval, a to je ďalší dôvod, príklad tú spomínanú večeru so svojimi hosťami v Salzburgu. Až po výzve verejnosti, keď sa to prevalilo, predložil doklad, že cestu lietadlom si platil, v poriadku. Pán Sulík je však verejná osoba, je, opakujem to aj preňho, aby si to uvedomil, druhý najvyšší ústavný činiteľ v tomto štáte. Jeho morálnou aj ústavnou povinnosťou je povedať, s kým bola večera, kto tam bol a o čom sa hovorilo. Alebo potom si máme myslieť, že to bola večera vďačnosti jeho zahraničným a domácim sponzorom za volebnú kampaň, a tým aj výsledky volieb a nejaké prísľuby do budúcnosti? No, spomeňte si, vážená koalícia, aký cirkus ste robili ohľadom návštevy ministra Počiatka na lodi. Teraz sa chcem opýtať, páni z koalície a takisto aj z médií, vy ste vtedy robili kravál, doslova kravál v médiách aj v parlamente a prečo dnes mlčíte, vážení páni z koalície? Prečo? No odpoveď je tiež, ja som to v úvode povedala, pretože aj vy potrebujete hlasy SaS a vlastnému svedomiu, sediac na teplých miestach, zapchávate ústa. Pán Sulík, a to tu bolo dostatočne rozoberané, vlastne odsabotoval vlastné referendum. Odsabotoval vlastné referendum, pretože už ho nepotrebuje, naopak, politicky mu škodí a pravdepodobne to budú vyhodené peniaze, tých 7,2 mil. eur. Zoberte, že tých 7,2 mil., keď premeníme ešte na koruny, aby tomu ľudia lepšie rozumeli, a dali by sme napríklad ľuďom z vytopených oblastí len, čo ja viem, okolo 200-tisíc alebo tých 270-tisíc, ako to vychádza, tisícka ľudí na východnom Slovensku v tých najviac postihnutých povodňami oblastiach alebo na severe, aj nás na Kysuciach, by dostali viac ako 200-tisíc korún a mohli by si za to kúpiť stavebný materiál a zreparovať a nejakým spôsobom si pomôcť. Takto sú tieto peniaze vyhodené na to, čo ja nazývam pokračovanie predvolebnej kampane SaS. Veď referendum bolo vlastne o volebnej kampani SaS a referendum, ktoré bude teraz, je pokračovanie tejto kampane. Len je tu jeden rozdiel. Kampaň ste si robili, mimochodom, ste hovorili o tom, že vaša kampaň stála niekoľko 100-tisíc eur, tak to je skutočne výsmech zdravému rozumu, pretože pán Sulík lietal ako modrý superman nad celým Slovenskom na takom počte bilbordov, že je výsmech hovoriť, že ste na to minuli pár stotisíc. Lenže vtedy je rozdiel. Vtedy ste si to platili za peniaze sponzorov, ale teraz to chcete zaplatiť z peňazí daňových poplatníkov, ktorí by to potrebovali na niečo iné. Ja hovorím za Slovenskú národnú stranu, hovorím aj za seba osobne, že ja sa referenda nezúčastním, pretože všetky otázky, na ktoré sa pýtate v referende, sedíte v laviciach, máte väčšinu, môžte všetko splniť koaličnou väčšinou. Dajte si návrhy zákonov, odsúhlaste ich a nemusí sa vyhadzovať toľko peňazí, ktoré by sa dalo použiť inde. Teda ja vyzvem aj svojich sympatizantov, sympatizantov Slovenskej národnej strany, z logiky vecí, čo som povedala, že je to pokračovanie vlastne volebnej kampane SaS, naši členovia, členovia Slovenskej národnej strany, a naši sympatizanti nie sú volebnými aktivistami SaS a pána Sulíka. My odmietame robiť jeho povolebnú kampaň, a preto sa referenda nezúčastníme. Ďalej k referendu ešte by som chcela zopár poznámok, okrem peňazí. Pán Sulík si je vedomý, že referendum bude politické fiasko. A to je skutočný dôvod, o ktorom nehovoril, a preto nenominoval do Ústrednej volebnej komisie vlastne svojho zástupcu. Nijaké zabúdania. On ich nominoval tam, kde chce znížiť riziko svojho fiaska, teda do okrskových komisií, a otvorene povedal o tom, že nerozpakuje sa ústavný činiteľ, predseda zákonodarného zboru, hovoriť o tom, že tam budú na ovplyvňovanie. Už tu sme počuli právne, jazykové rozbory slova ovplyvňovať. No ako môže ovplyvňovať ten člen vo volebnej komisii výsledok? No jedine tak, že bude robiť ešte nejakú volebnú kampaň. V nedeľnej relácii STV „O 5 minút 12“, myslím, že to bolo „O 5 minút 12“, pán Sulík vysvetľoval, že zabudli nominovať svojich reprezentantov do Ústrednej volebnej komisie a že teda v tých okrskových, ako bolo povedané, ich dali kvôli ovplyvňovaniu sčítania. Naozaj mi to pripomína príhodu, ktorú mi rozprával jeden pán ešte z čias socializmu, a ona, táto príhoda, s ktorou sa s vami podelím, pripomína to vysvetľovanie pána Sulíka. Pán Sulík, Komunistická strana mala tiež lektorov, ktorí mali ľuďom vysvetľovať vyhlásenia a rozhodnutia vyšších činiteľov a orgánov strany, teda KSS. Na jednom takomto školení sa jeden lektor rozčuľoval a druhý sa ho pýta, že: „Čo to nevieš ľuďom vysvetliť?“ A on povedal: „Viem, ale sám to nechápem.“ Čiže to je vlastne to isté, čo vy stvárate v televíznych reláciách okolo referenda. Tak ste vy pôsobili, pán Sulík, aj v tejto televíznej relácii. Vysvetlenie bolo klasické a možno stráviteľné, len vy nechápete, že ako vysoký ústavný činiteľ zodpovedáte, a predstaviteľ zákonodarného zboru, aj za činnosť, zákonodarnú činnosť a vlastne týmto svojím spôsobom správania dávate návod celej politickej, ale nielen politickej reprezentácii zhora dole, že ako je možné v záujme cieľa proste vysvetľovať všetko a konať absolútne bez škrupulí za hranou zákona. Toto vaše správanie aj vysvetlenie je dané tým, že vnútorne osobnostne nemáte zakomponované demokratické a ľudské hodnoty a určite nemáte zakomponovanú ani elementárnu slušnosť, čo ste viackrát predviedli v Národnej rade, ale aj na televíznych obrazovkách, a preto nepatríte, práve pre tieto vaše vnútorné danosti, na post predsedu Národnej rady. Chcela by som, aby ste moje slová nebrali nejako, alebo výhrady, osobne. Osobne proti vám nič nemám, ale hodnotovo ako verejný činiteľ zlyhávate. Pod týmto sa podpisujem a podčiarkujem. Toto sa nedá naučiť ani nadrilovať za pár chvíľ, v ktorých ste vo funkcii. Vaše konanie ukazuje vaše charakterové nedostatky a vaše, neurazte sa, hodnotové, vašu hodnotovú vykoľajenosť. Ja si spomeniem, že keď som s vami bola v jednej diskusnej relácii pred voľbami, v „De facto“, kde bol moderátorom súčasný pán minister kultúry, ktorý potom na druhý deň akoby urobil náhle rozhodnutie a odišiel do strany SaS a vtedy tam kopal tiež za SaS, a to tak na okraj, vy ste hovorili o tom, že máte heslo: „Krásavec nie som, ale hrám fér.“ Myslím si... (Reakcia z pléna.) Alebo fešák, to je už jedno. Myslím si, že jednoducho s tou prvou časťou sa dá súhlasiť, ale to, čo ste predviedli v politike, svedčí o tom, že... (smiech v sále a potlesk) ... nehráte fér. Pretože, pán Sulík, vaše vyjadrenie k referendu nie je náhoda. Totiž do tejto kategórie, ako bolo podobné vyjadrenie, patrí aj list, ktorý ste ako predseda parlamentu, vraj na náklady parlamentu, poslali starostom a primátorom s tým, že majú prispieť k úspešnosti referenda a ľudí vyzývať k účasti aj mestskými a obecnými rozhlasmi. Čert zober tých, ako bolo povedané, 2 500 eur, čo stáli známky. Pointa je inde, problém je inde. Vy si ako ústavný činiteľ, ste si dovolili niečo, čo od roku 1989 v tomto štáte ste sa, ešte nestalo. Jednoducho vraciate nás pred rok ´89 a svojou výzvou robíte psychický nátlak na starostov a primátorov, ktorí oprávnene môžu mať obavy, že ak nebudú vašimi aktivistami a cez rozhlas a inak občanov nevyzvú, tak ponesú potom dôsledky vrátane dôsledkov toho, že im viete vrátiť toto ako člen vládnej koalície, ktorá má dôležité rezorty, ministerstvo hospodárstva a ďalšie. Takéto nátlakové metódy, takéto direktívy sa diali za čias komunizmu, keď všetci museli rozpracovávať uznesenia a rozhodnutia straníckych činiteľov a orgánov. Takže, pán Sulík, blahoželám vám, pán predseda demokraticky zvoleného parlamentu, k takýmto postupom! Blahoželám vám k takémuto chápaniu princípov demokracie! Pán predseda, vy sa však aj ináč chováte ako nedemokratický funkcionár, dokonca horší ako niektorí komunistickí činitelia. Stalo sa typické pre vládnu koalíciu, že obviňuje kdekoho z boľševizmu, ale boľševizmus si nesiete vy sami v sebe. On sa prejaví vtedy, keď sa človek dostane k moci. A u pána Sulíka je to úplne, úplne číro-číro viditeľné. A teraz sa znovu vrátim aj k likvidácii sochy kráľa Svätopluka. Pán predseda, veď vami vymenovaná komisia na posúdenie sochy Svätopluka, spôsoby, obsadenie a kreovanie, nie je o nič horšia, ako boli robené normalizačné komisie v 70. rokoch. Aj sa táto komisia správa tak a také sú aj výsledky. Veď keď tam ľudia videli, kto je členom tej komisie, dopredu bol jasný výsledok. Veď skutočne ste odmietli takú kapacitu ako profesora Kučeru. Čiže vy máte boľševistické metódy, pán Sulík, a to si myslím, že je to hrozné, že sedí na čele Národnej rady demokratického štátu človek s boľševistickým vnímaním a vôbec zmýšľaním! A môžete si do programu dať niečo iné. Chcem sa vás opýtať ešte k tejto komisii. Na základe akých kritérií bola zostavená komisia? Akú mala metodiku práce? Aký je potom hodnoverný a objektívny jej výsledok? Je to diletantský a nedemokratický prístup. A ja vám poviem, čo vám vadí na soche kráľa Svätopluka, prečo ste sa chytili tejto témy. Preto, že Svätopluk je symbolom zjednotenia Slovákov. Opakujem, Svätopluk je symbolom zjednotenia Slovákov. To, či už bol kôň taký, hentaký alebo, to sú proste malicherné detské blbosti. Svätopluk je jednoducho symbol a vy sa bojíte národnej jednoty a uvedomenia Slovákov ako národa. Tvárite sa ako superdemokrat odchovaný Západom. Tam ste vyrastali, a pritom sám používate boľševistické, nedemokratické metódy. Sochy, ja súhlasím s pánom Maďaričom, rúcajú barbari. Sochy sú svedectvom histórie, dejov. Mne by nevadilo, keby boli hocijaké sochy, aj tých najväčších diktátorov. A viete prečo, demokrati, pán Osuský a spol.? Aby si ľudia uvedomili, že takéto niečo ľudstvo zažilo a aby malo memento, že to už zažiť nechce. To si myslím, že je pointa sôch. Napríklad viem o tom, že v Taliansku majú, myslím, v Ríme, pylón, ktorý je postavený, na ňom je napísané „Duce“ a je postavený Mussolinimu. Oni ho nezrúcali, pretože to boli ich dejiny, a tento pylón je symbolom toho, že touto cestou Taliani nikdy ísť nechcú. Iba ten, kto sa chce tváriť demokraticky a podlizovať niekomu, rúca sochy. Pán predseda Sulík, nebudem už ďalej rozvíjať všetky vaše nedemokratické politické prešľapy. Médiá ich priniesli povinne, lebo už aj tí, ktorí vám fandia, nemohli pred tým zakrývať oči. Uvediem však, že vy nemáte ani len spoločenské predpoklady na zastávanie funkcie. Spomeniem napríklad to kladenie vencov na Javorine, kde ste prišli v rifliach. Viete, môžete vy hovoriť, že chcete tak osloviť mladých voličov, že chcete tak dokumentovať, ako ste s prostým ľuďom bližšie a neviem čo. Ale určite nie ste! Pretože tí si nemôžu, tí ľudia, ktorí chodia ako naozaj normálni, obyčajní ľudia, a vy sa chcete aspoň oblečením pokrytecky k nim priblížiť, oni jednoducho nemôžu si dovoliť, tak ako ste sa vyjadrili, v tom Salzburgu kulinárske zážitky na molekulárnej úrovni za niekoľko desiatok tisíc korún. A to, že idete napríklad na Javorinu klásť veniec v rifliach, vy si nevážite ani tých mŕtvych. Vy si skutočne nevážite ani tých mŕtvych, ktorých sme povinní povinnou úctou. Zbytočne sa niektorí usmievate. A na tom neformálnom stretnutí s diplomatmi. Viete, choďte si, ako chcete, keď vás nikto nevidí. Ale všade vás vidia, ste, bohužiaľ, reprezentant, bohužiaľ, Slovenskej republiky aj vo voľnom čase. Takže... A nechcem už spomínať Liberálny dom. Ten tu ešte nikto nespomenul. To bol čo? Príspevok transparentnosti, čestnosti? Na záver. Vrátim sa ešte raz k tomu vášmu pamätnému mottu volebnej kampane, teda „Fešák nie som, ale hrám fér“. S prvým tvrdením súhlasím a vy s ním asi ťažko niečo urobíte. Ak by ste však chceli naplniť druhú časť tvrdenia, museli by ste sám odstúpiť z funkcie predsedu Národnej rady Slovenskej republiky. Keďže to však ste neurobili doteraz, musela byť táto schôdza, keďže na rozdiel od vás sa snažím brať veci fér aj ja, aj poslanci klubu Slovenskej národnej strany, budeme v rámci tej fér hry hlasovať za vaše odvolanie. Pretože toto hlasovanie nie je len o vás, pre nás je to aj hlasovanie o tejto koalícii, o jej politike, ktorú robí tak, že negatívne dopady si odnesú jednoduchí ľudia. Je to aj hlasovanie o štýle politiky, ktorú tu predvádzate niekoľko týždňov v podaní vládnej koalície a z ktorej je skutočne normálnemu človeku zle. Pán Sulík, vám sú na míle vzdialené hodnoty demokracie, vám je na míle vzdialené všetko, hlavne čo je národné. Svojím správaním tieto hodnoty pošliapavate. Svojím správaním robíte hanbu Národnej rade Slovenskej republiky aj Slovenskej republike. Ďakujem. (Potlesk.)